Դարխան

Դարխան (, ˈtarχəɴ. մոնղոլերենից թարգմանած՝ նշանակում է դարբին), քաղաք Մոնղոլիայի հյուսիսային մասում։ Դարխան-Ուուլ այմակի (մարզի) վարչական կենտրոնն է, մեծությամբ երրորդ բնակավայրը երկրում։ 2013 թվականի տվյալներով բնակչության թվաքանակը եղել է 96.428: Մոնղոլիայի հյուսիսային տարածաշրջանի տնտեսական, կրթական, մշակութային կենտրոնն է։

Պատմություն 

Բնակավայրը հիմնադրվել է 1961 թվականի հոկտեմբերի 17-ին, կառուցվել Տնտեսական փոխօգնության խորհրդի (ՏՓԽ) երկրների տնտեսական զգալի աջակցությամբ։ Ինչպես անվանումն է հուշում՝ նախատեսված էր, որ այն դառնալու է Մոնղոլիայի հյուսիսի արտադրական գլխավոր կենտրոնը։ Լեհ մասնագետներն այստեղ կառուցել են կրաքարի, փայտի մշակման և աղյուսի պատրաստման ձեռնարկություններ, հունգարացիները՝ մսի վերամշակման գործարան, որը բացվել է 1974 թվականին։

Քաղաքը ներկայումս էլ շարունակում է մնալ արդյունաբերական բնակավայր։ Նրա բնակիչների շուրջ 82%-ն ապրում է բազմաբնակարան աղյուսաշեն կամ փայտաշեն շենքերում, մնացածը՝ քաղաքի ծայրամասերում տեղադրված յուրտերում (թաղիքե կլոր վրաններում)։

Կլիմա
Դարխանում արձանագրվել են խոնավ մայրցամաքային, ենթաարկտիկական և կիսաչորային կլիմաների դրսևորումներ։ Ձմեռները չափազանց ցուրտ են ու չոր, ամառները՝ համեմատաբար տաք ու խոնավ։

Տեսարժան վայրեր 

 Խարգին վանքը, որ տեղավորված է գերանակապ խրճիթում, բուդդայական պաշտամունքի վայր է։

 Դարխան-Ուուլի թանգարան (կոչվում է նաև ժողովրդական արվեստների թանգարան). այստեղ ցուցադրված են հնագիտական գտածոներ, ազգային տարազի և  կաշվի գեղարվեստական մշակման նմուշներ, պաշտամունքային առարկաներ և այլն։

 Քաղաքի հյուրերի ուշադրությունն է գրավում նաև մորին խուրին՝ ձիու գլխի տեսք ունեցող սրնգին նվիրված հուշարձանը (մորին խուրը մոնղոլների ազգային-խորհրդանշական երաժշտական գործիքն է համարվում)։

Կրթություն 
Դարխանը՝ որպես կրթական կենտրոն, Մոնղոլիայում գրավում է երկրորդ տեղը՝ զիջելով միայն մայրաքաղաք Ուլան Բատորին։ Ամեն տարի երկրի տարբեր վայրերից հարյուրավոր երիտասարդներ են գալիս այստեղ՝ ուսանելու տասը բարձրագույն ուսումնական, ինչպես նաև բազմաթիվ միջնակարգ մասնագիտական հաստատություններում; Քաղաքում գործում են նաև 25 միջնակարգ դպրոց, 14 մանկապարտեզ, կառավարման ու զարգացման ինստիտուտը, բիզնեսի զարգացման տարածաշրջանային կենտրոնը, բուսաբանության և գյուղատնտեսության փորձարարական-գիտահետազոտկան ինստիտուտը։

Գործընկեր քաղաքներ 
Դարխանը գործընկերային սերտ կապեր է հաստատել հետևյալ քաղաքների հետ.

Ծանոթագրություններ

Արտաքին հղումներ 
 Մոնղոլիայի տարածաշրջանները. Դարխան 
 Տեղեկատվություն Դարխան-Ուուլ այմակի (մարզի) մասին InfoMongolia  և Mongolischen Handelskammer  կայքերում

Մոնղոլիայի քաղաքներ
Մոնղոլիայի բնակավայրեր